竹居
作者：釋居簡
朝代：宋

paragraphs: 水雲不羈隨所寓，破包不挂無竹處。
眼前一日無此君，朽索徒將六駿御。
豈無花木事幽討，自然南北如歧路。
苕溪阿珂秀而古，虛心冏冏雲同趣。
數椽老屋傍深雲，一畝清陰著環堵。
歲寒門戶不勝冷，春夢池塘時得助。
堅剛老節貫凌霜，冷澹生涯不受暑。
客來燒筍然竹枝，客去呼兒紉竹布。
更製芰荷供歲晚，旋采蕨薇歌日暮。
便從此地賦真游，更把故山爲別墅。
不妨月夜據胡床，細掃苔痕印芒屨。